Euroopa Parlamendi resolutsioon,

5. mai 2010,

tähelepanekutega, mis on Euroopa Liidu 2008. aasta üldeelarve täitmisele heakskiidu andmist käsitleva otsuse lahutamatu osa, VIII jagu – Euroopa Ombudsman

EUROOPA PARLAMENT,

võttes arvesse Euroopa Liidu 2008. eelarveaasta üldeelarvet [1];

võttes arvesse Euroopa ühenduste 2008. eelarveaasta raamatupidamise aastaaruannet – I köide (C7-0179/2009) [2];

võttes arvesse Euroopa Ombudsmani aastaaruannet eelarve täitmisele heakskiitu andvale asutusele eelarveaastal 2008 läbi viidud siseauditite kohta;

võttes arvesse kontrollikoja aastaaruannet 2008. aasta eelarve täitmise kohta koos institutsioonide vastustega [3];

võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamisaruannete usaldatavust ja nende aluseks olevate tehingute seaduslikkust ja korrektsust [4];

võttes arvesse EÜ asutamislepingu artikli 272 lõiget 10 ja artikleid 274, 275 ja 276 ning Euroopa Liidu toimimise lepingu artikli 314 lõiget 10 ja artikleid 317, 318 ja 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0070/2010),

1. märgib, et 2008. aastal olid Euroopa Ombudsmani (ombudsman) kulukohustuste assigneeringud kokku 9 miljonit eurot (2007. aastal oli see summa 8,2 miljonit eurot) ning assigneeringute 91,51 %-ne kasutusmäär jäi alla teiste institutsioonide keskmise (95,67 %);

2. juhib tähelepanu sellele, et kontrollikoda märkis oma aastaaruandes, et ombudsmani osas ei andnud audit alust olulisteks tähelepanekuteks;

3. märgib püsiva kasvu suundumust ajavahemikul 2003–2008, sest kulukohustuste assigneeringud kahekordistusid ja kasvasid 4,4 miljonilt eurolt 9 miljoni euroni ning ametikohtade arv suurenes 31-lt 57-ni (kuus uut ametikohta 2009. aastal), samas on kaebuste arv on kasvanud 2436-lt 3346-ni ja algatatud uute uurimiste arv 253-lt 293-ni; märgib, et kui viimase kolme eelarveaasta jooksul ametikohtade arv ei suurenenud, siis 2009. aastal oli seda plaanitud suurendada 63-ni; märgib samuti, et pärast sisemisi ümberkorraldusi 2008. aastal on 57-st ametikohast 24 ette nähtud kaebuste analüüsimise ja uurimiste läbiviimiseks (õigusosakond) ning 31 kaebuste registreerimiseks, jagamiseks ja järelkontrolliks ning muuks tööks, mis ei ole otseselt seotud põhitegevusega (haldus- ja finantsosakond);

4. tuletab meelde, et ombudsmani ja Euroopa Parlamendi vahel määramatuks tähtajaks sõlmitud koostöö raamlepingus, mis jõustus 1. aprillil 2006. aastal, on sätestatud, et parlament osutab teatavaid haldusteenuseid, sealhulgas teenuseid, mis on seotud hoonete, infotehnoloogia, kommunikatsiooni, õigusabi, meditsiini, koolituse ning kirjaliku ja suulise tõlkega;

5. võtab teadmiseks siseauditi talituse kindlaks tehtud prioriteetsed valdkonnad, eriti avalike hangete menetluse auditi, sealhulgas pooleliolevate toimingute järelevalve, toetuste auditeerimismenetlus ning 2007. aasta auditite lõpuleviimine ja nendest aruandmine; tunneb heameelt uurimistulemuste üle, eelkõige tähelepaneku üle, et hankemenetlus on märkimisväärselt paranenud, ja selle üle, et kahte 2005. aasta auditis lõpule viimata jäänud meedet oli paremaks muudetud, samuti tähelepaneku üle, et toetuste määramise menetlus on kooskõlas reguleeriva raamistiku ning läbipaistvuse ja usaldusväärse finantsjuhtimise põhimõtetega;

6. märgib siiski, et siseauditis tulid ilmsiks ka valdkonnad, milles tuleks edaspidi teha eelkõige järgmisi parandusi: hankemenetluste dokumendid peavad sisaldama põhjalikumaid andmeid, lõpptähtaja muutmist võiks lubada ainult erandjuhtudel, pakkumismenetluse toimingute ajaline jaotus tuleb paremini kavandada, lepingute vastuolulised klauslid tuleb korrigeerida enne allkirjastamist; loodab, et ombudsman jälgib nende küsimustega tegelemist ja annab parlamendile nende kohta aru oma tegevusaruandes;

7. tunneb heameelt ombudsmani otsuse üle avaldada ombudsmani iga-aastane majanduslike huvide deklaratsioon ombudsmani kodulehel;

8. kordab oma nõudmist, mille kohaselt peab ombudsman lisama järgmisesse tegevusaruandesse peatüki, milles esitatakse üksikasjalik ülevaade Euroopa Parlamendi eelarve täitmisele heakskiidu andmise varasemate otsuste kohaselt vastaval aastal võetud meetmete kohta.

[1] ELT L 71, 14.3.2008.

[2] ELT C 273, 13.11.2009, lk 1.

[3] ELT C 269, 10.11.2009, lk 1.

[4] ELT C 273, 13.11.2009, lk 122.

[5] EÜT L 248, 16.9.2002, lk 1.

--------------------------------------------------